பின் லாடன் கொலைக்குப் பின்னர் அமெரிக்கா இன்னும் ஓர் பேரிழப்பை அல் கெய்தா இயக்கத்திற்கு ஏற்படுத்தியுள்ளது. அமெரிக்காவின் முதல் தர தீவிரவாத எதிரியாகக் கருதப்படும் அமெரிக்கக் குடியுரிமையுடைய அன்வர் அல் அவ்லாக்கி என்பவரை யேமனில் வைத்து அமெரிக்க ஆளில்லா விமானத்தில் இருந்து வீசப்பட்ட ஏவுகணையால் செப்டம்பர் 30-ம் திகதி யேமன் நேரம் காலை 9-55 அளவில் கொல்லப்பட்டார். சென்ற ஆண்டு ஏப்ரல் மாதம் அல் அவ்லாக்கியைக் கொல்வதற்கான உத்தரவை அமெரிக்க அதிபர் பராக் ஒபாமா பிறப்பித்திருந்தார். இவரோடு இன்னொரு பாக்கிஸ்த்தனிய அமெரிக்கக் குடிமகன் சமீர் கான் என்னும் அல் கெய்தாவின் பத்திரிகை ஆசிரியரும் சவுதியைச் சேர்ந்த குண்டு தாயாரிப்பு வல்லுனரான இப்ராஹிம் ஹசன் அல் அஸ்ரி என்பவரும் கொல்லப்பட்டனர். அன்வர் அல் அவ்லாக்கி இரண்டு ஆண்டுகளாக அமெரிக்க உளவுத்துறையால் தீவிரமாகத் தேடப்பட்டு வந்தவர். இவர்களின் பத்திரிகையில் “Make a Bomb in the Kitchen of Your Mom.” என்பன போன்ற கட்டுரைகள் பிரசுரிக்கப்பட்டன.